SANAKARTTA

KIVELÄN TERVEYSASEMA

Sanakartta on laadittu 5.5.2022 
Tekijänä Perille meni-työryhmä: Helinä Hirn, Timo Lehtonen, Eija-Liisa Markkula
			
Kivelän terveysasema sijaitsee Kivelän sairaalassa osoitteessa Sibeliuksenkatu 14, 00260 Helsinki. Laajaa sairaala-aluetta rajaavat Sibeliuksenkatu, Välskärinkatu, Pohjoinen Hesperiankatu ja Mechelininkatu. 

Käynti terveysasemalle on Sibeliuksenkadulla sijaitsevasta portista. Pääsisäänkäynti on rakennuksen itäpäädyssä, portilta noin kymmenen metrin päässä kello yhden suunnassa. Ulko-oven sijainnin tunnistaa linnun laulua muistuttavasta äänimerkistä. Myös saattoliikenteen autot ajavat sisäänkäynnin eteen Sibeliuksenkadun portista. 

Rakennus on noin 100 metriä pitkä, siinä on kuusi kerrosta. Sisääntulokerros on numeroitu kerrokseksi nolla ja ylin viides kerros on hallintokerros, jonne on pääsy vain henkilökunnalla. Terveysaseman vastaanottohuoneet toimivat rakennuksen kerroksissa yhdestä neljään. Toisessa kerroksessa toimivat myös hammashoitola ja neuvola.  Neljännessä kerroksessa sijaitsevat fysio- ja toimintaterapeuttien vastaanotot.

Terveysasemalla on ohjaavia koholistoja, kohokartat kerroksissa ja kohonastoilla merkittyjä huomioalueita. Vastaanottohuoneet on merkitty pistekirjoituksella.

Nolla kerros on sisääntulokerros
Sisäänkäynnin ovet liukuvat automaattisesti sivulle. Tuulikaapista tullaan ala-aulaan, joka avautuu  suorakaiteen muotoisesti pitkittäin eteen päin. Sisäänkäynnistä vasemmalle parin metrin päässä, samalla seinustalla kuin pääovi, sijaitsee vahtimestarin infopiste. Sen edessä on matto. 

Sisäänkäynnistä oikealle sijaitsevat WC:t. Niitä vastapäätä on lukittavia kaappeja. Ne toimivat 50 centin kolikolla, jonka voi ottaa takaisin pois lähtiessä.

Ulko-ovilta koholista johtaa suoraan eteen päin kohti hissejä. Ovelta noin viiden metrin päässä on kohonastoilla merkitty huomioalue jonka kohdalla on kerroksen kohokartta oikealla seinällä. 

Huomioalueesta eteen päin noin 14 metrin päässä lista kääntyy loivasti vasempaan kello kymmenen suuntaan kohti kahta hissiä. Kutsupainike sijaitsee hissien välissä, painikkeen kohdalla lattiassa on kohonastoilla merkitty huomioalue. Hissien vasemmalla puolella on mustavalkoinen opastetaulu.

Ensimmäiseen ja toiseen kerrokseen voi kulkea myös portaita käyttäen. Ulko-ovelta kello yhdentoista suunnassa noin kymmenen metrin päästä lähtevät portaat ylös. Ne sijaitsevat sisääntuloaulan keskellä. Portaiden vasemmalla puolella pitkittäissuunnassa on kahvila, jonka läpi pääsee myös kulkemaan hisseille. Portaiden yläpäässä on huomioalue.

Ensimmäinen kerros
Ensimmäisen ja toisen kerroksen käytävät ja aulat ovat lähes samanlaiset. Tultaessa hissistä ulos kohokartta sijaitsee oikealla ikkunan edessä. Koholista johtaa kartan eteen, sen vasemmalla puolella on pieni istuinryhmä. Hisseistä  vasemmalle parin metrin päässä alkaa noin 70 metriä pitkä käytävä vasemmalle. Vastaanottohuoneet sijaitsevat käytävän molemmilla puolilla syvennyksissä.

Käytävältä takaisin tullessa on hissiaula, joka jatkuu suoraan eteen päin ja siellä on viisi vastaanottohuonetta eli arviointitilat. Arviointitilaan kutsutaan vuoronumerojärjestelmän kautta. Vuoronumerojärjestelmä palvelee päivystykseen tulijoita, joilla ei ole ajanvarausta sekä neuvonta-asioissa, ajanvarauksissa ja asiakirjojen noudoissa. Varatuille ajoille ei tarvitse ilmoittautua. 

Vuoronumerolaite sijaitsee hissistä katsottuna noin viiden metrin päässä kello yhdentoista suunnassa.  Jos kerrokseen tulee portaita käyttäen, vuoronumerolaite on oikealla portaiden yläpäässä pyöreän pylvään vieressä. Vastaanottokäytävä on kello yhden suunnassa portaista katsottuna. Kerroksiin kulkevat hissit sijaitsevat suoraan  portaita vastapäätä ja kohokartta on portaista katsottuna kello yhdentoista suunnassa.  

Toinen kerros 
Kohokartta sijaitsee hisseistä oikealle ikkunan edessä ja kartan vasemmalla puolella on istuinryhmä. 

Hisseistä vasemmalle parin metrin päässä alkaa noin 70 metriä pitkä käytävä, missä on  vastaanotto- ja ryhmähuoneita, hammashoitola ja neuvola. Käytävältä takaisin tullessa toisessa kerroksessa aulan vasemmalla sivulla on ITE-piste, istuinryhmiä sekä aulan perällä luentosali, joka on hisseistä katsottuna kello yhdentoista suunnassa. Hissejä vastapäätä ovat portaat alas.

Tultaessa toiseen kerrokseen portaita käyttäen käännytään ensimmäisen kerroksen portaiden yläpäässä oikeaan 180 astetta ja kuljetaan oikeanpuoleista seinustaa seuraten seuraavan porrasjakson alkuun. Tässä käännytään uudestaan 180 astetta oikeaan toiseen kerrokseen vieviin portaisiin. Niiden yläpäästä katsottuna pitkä vastaanottokäytävä sijaitsee kello yhden suunnassa ja kohokartta kello yhdessätoista.

Kolmas kerros
Kolmanteen ja neljänteen kerrokseen kuljetaan ainoastaan hisseillä. Kolmannessa kerroksessa hissistä tullaan pieneen aulaan, missä koholista johtaa hissien ovelta  parin metrin päähän kello yhden suunnassa sijaitsevan kohokartan eteen. Hissejä vastapäätä ovat WC:t.

Kohokartan molemmilta puolilta pääsee noin 70 metriä pitkän vastaanottokäytävän päätyyn, missä käännytään vasemmalle kohti vastaanottohuoneita. Ne sijaitsevat molemmin puolin käytävää ovisyvennyksissä. Käytävän molemmissa päädyissä on suuret ikkunat.

Neljäs kerros
Kerros on lähes samanlainen kuin kolmas kerros. Täällä sijaitsevat  fysioterapia, avokuntoutus ja toimintaterapia sekä ryhmä- ja liikuntatilat. Kohokartan oikealta puolelta pääsee pitkän käytävän päätyyn ja vasemmalle aukeavalla käytävällä  ovat vastaanottohuoneet. Käytävän molemmissa päädyissä on suuret ikkunat.

Loppu